Isaia toko faha-60

Ny Isaia toko faha-60 no dia toko fahenina ao amin' ny Bokin' i Isaia ao amin' ny Baiboly hebreo na Testamenta Taloha ao amin' ny Baiboly kristiana. Ity boky ity dia mirakitra ny faminaniana nomena an' i Isaia mpaminany, ary iray amin' ny Bokin' ny Mpaminany. Ny toko 56–66 dia antsoina matetika hoe Tritô-Isaia, miaraka amin' ny toko faha-60 hatramin' ny faha-62, izay atao hoe "toko telo mahafinaritra", izay matetika hita ho "fara tampona" ao amin' ny Trito-Isaia. Eto, ilay mpaminany dia "midera ny masoandro miposaka amin' ny fanambinana an' i Jerosalema”.

 Lahatsoratra 
1 Mitsangàna, mihazavà, fa tonga ny fahazavanao, 
ary ny voninahitr' i Jehovah efa miposaka aminao.

2 Fa, indro, ny aizina manarona ny tany, 
ary ny aizim-pito manarona ny firenena; 
fa aminao kosa no iposahan' i Jehovah, 
ary aminao no isehoan' ny voninahiny. 

3 Ary ny firenena manatona ny fahazavanao, 
ary ny mpanjaka mankeo amin' ny famirapiratan' ny 
fiposahanao. 

4 Atopazy manodidina ny masonao ka jereo! 
Izy rehetra dia mivory ka mankaty aminao; 
Ny zanakao-lahy dia avy lavitra, 
ny zanakao-vavy dia sakelehina. 

5 Ary hahita izany ianao ka ho miramirana, 
dia hiemponempona sady hohalehibiazina 
ny fonao; fa ho entina ho anao ny haren' ny ranomasina, ary hafindra ho anao ny fananan' ny firenena. 

6 Ho feno ny rameva betsaka ao aminao, dia ny rameva tanora avy any Midiana sy Efaha, samy avy any Sheba izy rehetra; volamena sy ditin-kazo mani-pofona no ho entiny,
ary ny fiderana an' i Jehovah no teny mahafaly hambarany. 

7 Ny ondry aman' osy rehetra any kedara dia hangonina ho ao aminao, ary ny ondrilahin' i Nebaiota hanompo anao; hiakatra amin' ny fankasitrahana ho eo ambonin' ny alitarako ireo, ary hataoko be voninahitra ny tranon' ny voninahitro. 

8 Iza moa ireto manidina tahaka ny rahona ary tahaka ny voromailala ho amin' ny varavarankeliny? 

9 Fa Izaho no andrasan' ny nosy, ary ny sambon' i Tarsisy ho loha-lalana, Hitondra ny zanakao avy lavitra mbamin' ny volafotsiny sy ny volamenany,
ho an' ny anaran' i Jehovah Andriamanitrao sy ho an' ny Iray Masin' ny Isiraely,
Satria efa nanome voninahitra anao Izy. 

10 Ary ny hafa firenena no hanangana ny mandanao, ary ny mpanjakany hanompo anao; fa tamin' ny fahatezerako no namelezako anao. Ary amin' ny fitiavako kosa no amindrako fo aminao,

11 Ary hidanadana mandrakariva ny vavahadinao, tsy hirindrina izy na andro na alina, 
hampidirana ny haren' ny firenena sy ny mpanjakany izay efa voababo ho ao aminao. 

12 Fa ho levona izay firenena sy fanjakana tsy hanompo anao; 
eny, ireny firenena ireny hofongorana tokoa. 

13 Ny voninahitr' i Libanona ho tonga aminao, ny hazo kypreso sy ny pina ary ny bokso koa handravahana ny fitoerako masina, ary hasiako voninahitra ny fitoeran-tongotro. 

14 Ny zanak' izay nampahory anao dia handeha hiondrika eo anatrehanao, ary hiankohoka amin' ny faladianao izay rehetra nanamavo anao; ary izy hanao anao hoe Tanànan' i Jehovah, Zionan' ny Iray Masin' ny Isiraely. 

15 Ho solon' ny nahafoizana anao sy ny nankahalana anao ary ny tsy nandehanan' olona namaky anao, dia hasandratro ho rehareha mandrakizay ianao, eny, ho fifaliana hatramin' ny taranaka fara mandimby. 

16 Ary hinono amin' ny jentilisa hianao sady hinono amin' ny mpanjaka; ka dia ho fantatrao fa Izaho Jehovah no Mpamonjy anao, ary Ilay Maherin' i Jakoba no Mpanavotra anao. 

17 Hahatonga volamena Aho ho solom-barahina, ary hahatonga volafotsy ho solom-by, ary varahina ho solon-kazo, ary vy ho solom-bato; ny fiadanana no hataoko fanapahana anao, ary ny fahamarinana no ho mpampiasa anao. [Na: Hataoko fiadanana ny fanapahana anao ary fahamarinana ny mpampiasa anao]

18 Ny fampahoriana tsy ho re eo amin' ny taninao intsony, na ny fandravana sy ny fandringanana ao anatin' ny fari-taninao; ny mandanao dia hataonao hoe Famonjena, ary ny vavahadinao hataonao hoe Fiderana.

19 Tsy ny masoandro intsony no ho fanazavana anao nony andro; ary tsy ny fangarangaran' ny volana no hanazava anao; fa Jehovah no ho fanazavana anao mandrakizay, ary Andriamanitrao no ho voninahitrao.

20 Tsy hilentika intsony ny masoandronao, ary ny volanao tsy hisoka; fa Jehovah no ho fanazavana anao mandrakizay, ary ho tapitra ny andro fahalahelovanao. 

21 Ary ny olonao rehetra ho marina avokoa; hanana ny tany ho mandrakizay izy, eny,  ho voly maitso eo amin' ny sahako. Asan' ny tanako ho fampisehoam-boninahitra. 

22 Ny kely ho tonga arivo, 
ary ny malemy ho tonga firenena mahery; 
Izaho Jehovah no hanafaingana izany amin' ny fotoany.

 Jereo koa 

 Isaia (mpaminany)

 Bokin' i Isaia